**Epilog la Operele complete ale lui Shakespeare**

*Maria Anastasiu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Motto: "Not marble nor the gilded monuments

Of princes shall outlive this powerful rhyme."

William Shakespeare, sonetul LV

Știu bine că de-acum în două veacuri

Experții mă vor lua la puricat –

Cine am fost, cu cine am umblat,

De-am existat și câte alte fleacuri.

Ba-mi vor întoarce vorbele pe dos

Și rime toate au să-mi puie-n teasc

Că dac-ar fi ca iarăși să mă nasc

Nici eu n-aș mai putea să le cunosc.

De-aceea nu le spun decât atât:

Să-mi numere și firele de păr,

Tăcerea-i tot mai plină de-adevăr

Și focul ce m-ar arde mai plăcut.

Purificând de orișice eroare

Un rug, cel mult, mă poate doar ucide,

Doar voi cu lingușirile perfide

M-oți condamna la veșnică uitare.

Atunci, mumificându-mă în artă,

Ca unui idol au să mi se-nchine

Și tomuri mii jertfi-vor, dar pe mine

Ei n-au să mă cunoască niciodată.